b"\n_START_ARTICLE_\nJens Bj\xc3\xb8rneboe\n_START_SECTION_\nTinere\xc8\x9bea\n_START_PARAGRAPH_\nJens Bj\xc3\xb8rneboe a fost fiul lui Ingvald \xc8\x99i al Anna Mariei Bj\xc3\xb8rneboe. \xc3\x8en familie a existat o tradi\xc8\x9bie lung\xc4\x83 de a alege cariera de ofi\xc8\x9ber de marin\xc4\x83, \xc8\x99i Jens \xc3\xaensu\xc8\x99i a devenit ulterior marinar pentru o scurt\xc4\x83 perioad\xc4\x83 de timp._NEWLINE_Tat\xc4\x83l a fost armator, consul al Belgiei, astfel c\xc4\x83 familia se afla \xc3\xaentr-o situa\xc8\x9bie economic\xc4\x83 privilegiat\xc4\x83. La maturitate, Jens avea s\xc4\x83 declare c\xc4\x83 nu a avut o copilarie fericit\xc4\x83, suferind at\xc3\xa2t din punct de vedere fizic c\xc3\xa2t \xc8\x99i psihic. \xc3\x8en urma unei pneumonii a stat bolnav la pat mai multe luni de zile._NEWLINE_\xe2\x80\x9eC\xc3\xa2nd lini\xc8\x99tea e rupt\xc4\x83 de b\xc4\x83t\xc4\x83i de ceas fragile_NEWLINE_\xc3\x8en jurul meu c\xc3\xa2t \xc8\x99i \xc3\xaen lumea-ntreag\xc4\x83_NEWLINE_Aud de pe poteci \xc3\xaenz\xc4\x83pezite glasuri de copii_NEWLINE_Am fost bolnav o lun\xc4\x83 \xc8\x99i o zi\xe2\x80\x9d_NEWLINE_\xe2\x80\x94 Jens Bj\xc3\xb8rneboe_NEWLINE_Deja la v\xc3\xa2rsta de 14 ani a avut o \xc3\xaencercare de sinucidere. Nu a reu\xc8\x99it deoarece creanga de care s-a legat s-a rupt. A b\xc4\x83ut alcool pentru prima dat\xc4\x83 la v\xc3\xa2rsta de 12 ani, \xc8\x99i nu pierdea ocazia de a se autoservi c\xc3\xa2nd p\xc4\x83rin\xc8\x9bii aveau petrecere acas\xc4\x83._NEWLINE_La \xc8\x99coal\xc4\x83 s-a remarcat repede ca rebel. \xc3\x8entr-o perioad\xc4\x83 a fost elevul cu cele mai multe exmatricul\xc4\x83ri de la liceul Katedralskole din Kristiansand, \xc8\x99i la urm\xc4\x83 a fost exmatriculat definitiv. El \xc3\xaensu\xc8\x99i a declarat mai t\xc3\xa2rziu c\xc4\x83 motivul exmatricul\xc4\x83rii finale a fost faptul c\xc4\x83 a afirmat \xc3\xaentr-o tez\xc4\x83 c\xc4\x83 Alexandru cel Mare ar fi fost homosexual, lucru pe care l-a citit \xc3\xaentr-o carte g\xc4\x83sit\xc4\x83 \xc3\xaen biblioteca tat\xc4\x83lui s\xc4\x83u. Un alt motiv posibil al exmatricul\xc4\x83rii, care pare mai verosimil, este \xc3\xaens\xc4\x83 c\xc4\x83 a fost prins c\xc4\x83 a avut rela\xc8\x9bii sexuale cu o minor\xc4\x83. \xc3\x8en cartea sa, Fredrik Wandrup descrie acest episod \xc3\xaen detaliu: fata era prietena unui prieten al lui Jens, \xc8\x99i cei doi s-au \xc3\xaen\xc8\x9beles \xc3\xaen a\xc8\x99a fel ca prietenul s\xc4\x83 ias\xc4\x83 din camer\xc4\x83 c\xc3\xa2nd era \xc3\xaentuneric \xc8\x99i Jens s\xc4\x83 mearg\xc4\x83 \xc3\xaenapoi \xc3\xaen locul lui. Fata \xc3\xaens\xc4\x83 a observat dup\xc4\x83 un timp c\xc4\x83 noul-venit avea ceas la m\xc3\xa2n\xc4\x83, ceea ce prietenul nu avusese, \xc8\x99i scandalul nu a mai putut fi evitat._NEWLINE_De t\xc3\xa2n\xc4\x83r s-a interesat de literatura \xc8\x99i filosofia clasic\xc4\x83, astfel \xc3\xaenc\xc3\xa2t la v\xc3\xa2rsta de 15 ani citise deja majoritatea c\xc4\x83r\xc8\x9bilor lui Friedrich Nietzsche. Tot \xc3\xaen aceast\xc4\x83 perioad\xc4\x83 a dat de romanul Myrsoldater (Solda\xc8\x9bi ai mla\xc8\x99tinilor) de Wolfgang Langhoff, roman care avea s\xc4\x83 aib\xc4\x83 o mare influen\xc8\x9b\xc4\x83 asupra carierei sale de scriitor. Romanul abordeaz\xc4\x83 problema lag\xc4\x83relor de concentrare germane, \xc8\x99i Bj\xc3\xb8rneboe avea s\xc4\x83 declare ulterior c\xc4\x83 via\xc8\x9ba sa nu a mai fost aceea\xc8\x99i dup\xc4\x83 ce a citit romanul. A spus c\xc4\x83 \xc3\xaen timp ce \xc3\xael citea avea impresia c\xc4\x83 soarele disp\xc4\x83ruse de pe cer \xc8\x99i totul fusese cuprins de \xc3\xaentuneric. Mai t\xc3\xa2rziu \xc3\xaen via\xc8\x9b\xc4\x83, se zice c\xc4\x83 Bj\xc3\xb8rneboe, \xc3\xaen timpul unei vizite \xc3\xaen Germania, ar fi vorbit cu un regizor de teatru, \xc8\x99i din vorb\xc4\x83 \xc3\xaen vorb\xc4\x83 ar fi ajuns s\xc4\x83 vorbeasc\xc4\x83 de romanul respectiv. Dup\xc4\x83 o lung\xc4\x83 t\xc4\x83cere regizorul s-a uitat la el \xc8\x99i a spus: \xe2\x80\x9eEu sunt Langhoff. Eu sunt cel care a scris cartea\xe2\x80\x9d\n_START_SECTION_\nAl Doilea R\xc4\x83zboi Mondial\n_START_PARAGRAPH_\nCu pu\xc8\x9bin \xc3\xaenainte de \xc3\xaenceperea r\xc4\x83zboiului a murit tat\xc4\x83l lui Jens. Se zice c\xc4\x83 ultimele sale cuvinte c\xc4\x83tre Jens ar fi fost: \xe2\x80\x9eJens, tu e\xc8\x99ti b\xc4\x83iat bun, dar ce o s\xc4\x83 se aleag\xc4\x83 de tine?\xe2\x80\x9d_NEWLINE_Dup\xc4\x83 moartea tat\xc4\x83lui, Jens a c\xc4\x83l\xc4\x83torit prin Europa \xc3\xaempreun\xc4\x83 cu mama sa. Au trecut \xc8\x99i prin Germania, unde au cunoscut \xc3\xaendeaproape Germania nazist\xc4\x83. Acest lucru avea s\xc4\x83-l influen\xc8\x9beze tare._NEWLINE_Dup\xc4\x83 \xc3\xaentoarcere, Jens avea s\xc4\x83-\xc8\x99i ia, \xc3\xaen sf\xc3\xa2r\xc8\x99it, bacalaureatul. Dup\xc4\x83 ce \xc8\x99i-a luat bacalaureatul \xc3\xaen 1940 \xc8\x99i p\xc3\xa2n\xc4\x83 s-a refugiat \xc3\xaen Suedia \xc3\xaen 1943, a studiat artele plastice timp de trei ani la un institut de arte plastice din Oslo, declarat \xe2\x80\x9eilegal\xe2\x80\x9d, adic\xc4\x83 nerecunoscut de autorit\xc4\x83\xc8\x9bile ocupa\xc8\x9bioniste germane. Refugiul \xc3\xaen Suedia a avut loc pentru a sc\xc4\x83pa de munca obligatorie la care to\xc8\x9bi tinerii norvegieni trebuiau s\xc4\x83 participe._NEWLINE_A fugit \xc3\xaen Suedia cu profesorul Karl Brodersen, care \xc3\xaei f\xc4\x83cuse cuno\xc8\x99tin\xc8\x9b\xc4\x83 cu antroposofia. \xc3\x8en Suedia a \xc3\xaencercat s\xc4\x83 ob\xc8\x9bin\xc4\x83 azil politic, dar nu i-a fost acordat\xc4\x83 dec\xc3\xa2t viz\xc4\x83 de student. Autorit\xc4\x83\xc8\x9bile suedeze erau foarte restrictive cu acordarea azilui norvegienilor \xc8\x99i cu ce puteau s\xc4\x83 \xc3\xaentreprind\xc4\x83 refugia\xc8\x9bii norvegieni pe teritoriul suedez, pentru a nu provoca Germania._NEWLINE_\xc3\x8en Suedia o va cunoa\xc8\x99te pe prima sa so\xc8\x9bie, fotografa german\xc4\x83 de origine evreiasc\xc4\x83 Lisel Funk ,care era \xc8\x99i ea interesat\xc4\x83 de antroposofie. De la ea avea s\xc4\x83 \xc3\xaenve\xc8\x9be multe despre cultura, poezia \xc8\x99i artele plastice germane. \xc3\x8en Suedia a scris prima nuvel\xc4\x83, Hertug Hans (Ducele Hans) pe care a \xc3\xaencercat s\xc4\x83 o publice dup\xc4\x83 ce s-a \xc3\xaentors (\xc3\xaen 1945), \xc3\xaempreun\xc4\x83 cu so\xc8\x9bia, la Oslo. A fost refuzat \xc8\x99i a reu\xc8\x99it s\xc4\x83 o publice doar \xc3\xaen 1972, dup\xc4\x83 ce devenise scriitor celebru._NEWLINE_\xc3\x8en 1946 scrie primul s\xc4\x83u roman, F\xc3\xb8r hanen galer (\xc3\x8enainte ca coco\xc8\x99ul s\xc4\x83 c\xc3\xa2nte), care are ca subiect experimentele f\xc4\x83cute pe prizonierii din lag\xc4\x83rele de concentrare germane din timpul r\xc4\x83zboiului. Romanul a fost bine primit c\xc3\xa2nd a fost publicat \xc3\xaen 1952, dar n-a avut totu\xc8\x99i succesul pe care Bj\xc3\xb8rneboe \xc8\x99i editura \xc3\xael sperau._NEWLINE_\xe2\x80\x9e\xc3\x8entreab\xc4\x83-m\xc4\x83 de vin\xc4\x83, e un cuv\xc3\xa2nt \xc3\xaengozitor._NEWLINE_Fiecare are o parte de vin\xc4\x83 pentru tot ce se \xc3\xaent\xc3\xa2mpl\xc4\x83 pe p\xc4\x83m\xc3\xa2nt._NEWLINE_\xc3\x8entoarce-\xc8\x9bi fa\xc8\x9ba de ru\xc8\x99ine:_NEWLINE_Ce-a f\xc4\x83cut unul, am f\xc4\x83cut to\xc8\x9bi.\xe2\x80\x9d_NEWLINE_\xe2\x80\x94Jens Bj\xc3\xb8rneboe,  Mea maxima culpa''\n_START_SECTION_\nPoezia \xc8\x99i \xc8\x99coala Steiner\n_START_PARAGRAPH_\nDebutul ca poet a avut loc brusc. Consider\xc3\xa2nd c\xc4\x83 are talent de poet, a stat treaz o noapte \xc3\xaentreag\xc4\x83 \xc8\x99i a scris sonete pe care le-a ar\xc4\x83tata a doua zi v\xc4\x83rului s\xc4\x83u, Andr\xc3\xa9 Bjerke, poetul, care le-a publicat imediat \xc3\xaen revista mi\xc8\x99c\xc4\x83rii lingvistice riksm\xc3\xa5l, Ordet (Cuv\xc3\xa2ntul). A continuat s\xc4\x83 scrie poezie dup\xc4\x83 aceasta, dar c\xc3\xa2nd a avut material suficient pentru un volum (\xc3\xaen 1951), a \xc3\xaent\xc3\xa2mpinat greut\xc4\x83\xc8\x9bi la publicare. Totu\xc8\x99i, c\xc3\xa2nd a ie\xc8\x99it pe pia\xc8\x9b\xc4\x83, volumul s-a bucurat de un succes deosebit. Marea lui inspira\xc8\x9bie \xc3\xaen probleme de poezie a fost poetul german Rainer Maria Rilke (1875-1926). \xc3\x8en 1952, Jens Bj\xc3\xb8rneboe a fost unul dintre scriitorii care \xc8\x99i-au dat demisia din Uniunea scriitorilor norvegieni, \xc8\x99i au format Uniunea scriitorilor norvegieni din 1952. Cearta a fost pe teme lingvistice, \xc8\x99i majoritatea celor care au rupt cu Uniunea erau adep\xc8\x9bi ai limbii riksm\xc3\xa5l._NEWLINE_\xc3\x8en aceast\xc4\x83 perioad\xc4\x83, \xc3\xaen via\xc8\x9ba sa privat\xc4\x83 au avut mari schimb\xc4\x83ri. A primit un post de profesor de desen la \xc8\x99coala Steiner din Oslo, unde se pare c\xc4\x83 s-a sim\xc8\x9bit fosrte bine. \xc3\x8ei pl\xc4\x83ceau copiii, \xc8\x99i conform spuselor lui Odd Nerdrum, pictor \xc8\x99i fost elev al lui Bj\xc3\xb8rneboe, simpatia era reciproc\xc4\x83._NEWLINE_Pedagogia folosit\xc4\x83 la \xc8\x99coala Steiner era pe placul lui Bj\xc3\xb8rneboe, \xc8\x99i i-a fost de mare inspira\xc8\x9bie pentru romanul Jonas (1955), romanul s\xc4\x83u cel mai cunoscut al\xc4\x83turi de Uten en tr\xc3\xa5d. Romanul este un atac la adresa sistemului \xc8\x99colilor publice din Norvegia din acea perioad\xc4\x83, sistem care nu are loc pentru cei care nu sunt \xe2\x80\x9enormali\xe2\x80\x9d. Jonas este un b\xc4\x83iat care are probleme cu cititul, \xc8\x99i c\xc3\xa2nd fuge de acas\xc4\x83, \xc3\xaen c\xc4\x83utarea sa este implicat un t\xc3\xa2n\xc4\x83r care din multe puncte de vedere este un alter ego al lui Bj\xc3\xb8rneboe. Acest t\xc3\xa2n\xc4\x83r lucreaz\xc4\x83 la o \xc8\x99coal\xc4\x83 care are caracteristici similare cu \xc8\x99coala Steiner._NEWLINE_Perioada c\xc3\xa2t a predat la \xc8\x99coala Steiner l-a costat \xc3\xaens\xc4\x83, prin faptul c\xc4\x83 s-a dedat la alcool, poate ca rezultat al frustr\xc4\x83rilor legate de leafa mic\xc4\x83 \xc8\x99i de munca grea. P\xc3\xa2n\xc4\x83 la urm\xc4\x83 s-a v\xc4\x83zut nevoit s\xc4\x83 renun\xc8\x9be la acest post._NEWLINE_\xc3\x8en 1957 scrie romanul Under en h\xc3\xa5rdere himmel (Sub un cer mai dur), \xc3\xaen care atac\xc4\x83 procesele legate de tr\xc4\x83d\xc4\x83torii de patrie de dup\xc4\x83 r\xc4\x83zboi, consider\xc3\xa2nd c\xc4\x83 ace\xc8\x99tia au fost trata\xc8\x9bi prea sever. Ceea ce voia Bj\xc3\xb8rneboe s\xc4\x83 scoat\xc4\x83 \xc3\xaen eviden\xc8\x9b\xc4\x83 a fost faptul c\xc4\x83 simplul act de a fi fost membru al partidului nazist norvegian \xc3\xaen timpul r\xc4\x83zboiului era considerat tr\xc4\x83dare, dar este un lucru bine \xc8\x99tiut, spunea el, c\xc4\x83 o lege nu poate avea efect retroactiv. Acest roman a fost prima sa carte \xc3\xaen care atac\xc4\x83 sistemul judiciar norvegian, \xc8\x99i reac\xc8\x9biile la adresa sa au fost at\xc3\xa2t de puternice \xc3\xaenc\xc3\xa2t a fugit \xc3\xaen str\xc4\x83in\xc4\x83tate. O mare parte a acestui exil l-a petrecut \xc3\xaen Italia, unde a scris romanul Vinter i Bellapalma (Iarn\xc4\x83 la Bellepalma) (1958). C\xc3\xa2nd s-a \xc3\xaentors \xc3\xaen Norvegia c\xc3\xa2\xc8\x9biva ani mai t\xc3\xa2rziu a fost condamnat la \xc3\xaenchisoare pentru conducere \xc3\xaen stare de ebrietate, lucru care i-a dat motiv s\xc4\x83 critice de data asta sistemul penitenciar. Rezulatatul a fost romanul Den onde hyrde (P\xc4\x83storul cel r\xc4\x83u) (1960)._NEWLINE_\xc3\x8en 1960 Bj\xc3\xb8rneboe o \xc3\xaent\xc3\xa2lne\xc8\x99te pe actri\xc8\x9ba Tone Tveteraas. Dup\xc4\x83 ce a divor\xc8\x9bat \xc3\xaen 1961 de Lisel Funk, s-a c\xc4\x83s\xc4\x83torit cu Tveteraas \xc3\xaen anul urm\xc4\x83tor. S-au mutat la Enebakk, \xc8\x99i au avut mai mul\xc8\x9bi copii \xc3\xaempreun\xc4\x83. Acolo a scris romanul Dr\xc3\xb8mmen om hjulet (Visul despre roat\xc4\x83), roman inspirat de via\xc8\x9ba scriitoarei Ragnhild J\xc3\xb8lsen. Ragnhild J\xc3\xb8lsen era fiica unei familii care avea o mo\xc8\x99ie la Enebakk, \xc8\x99i din multe puncte de vedere era asem\xc4\x83n\xc4\x83toare lui Bj\xc3\xb8rneboe: \xc3\xaei pl\xc4\x83cea alcoolul, \xc8\x99i nu numai, iar din c\xc3\xa2nd \xc3\xaen c\xc3\xa2nd suferea de depresiune._NEWLINE_\xc3\x8en 1965 scrie piesa de teatru Til lykke med dagen (La mul\xc8\x9bi ani), care este o dramatizare a romanului Den onde hyrde.\n_START_SECTION_\nProcesul \xc3\xaen leg\xc4\x83tur\xc4\x83 cu romanul Uten en tr\xc3\xa5d\n_START_PARAGRAPH_\n\xc3\x8en aceast\xc4\x83 perioad\xc4\x83 a scris romanul Uten en tr\xc3\xa5d (1966). Romanul, care este o provocare, vine la mai pu\xc8\x9bin de 10 ani de la cazul lui Agnar Mykle, scriitorul care \xc8\x99i el a fost condamnat \xc3\xaen 1957 pentru pornografie cu romanul Sangen om den r\xc3\xb8de rubin (C\xc3\xa2ntecul despre rubinul ro\xc8\x99u). At\xc3\xa2t Bj\xc3\xb8rneboe, c\xc3\xa2t \xc8\x99i editorul au fost condamna\xc8\x9bi pentru pornografie. Atunci a declarat c\xc4\x83 \xc3\xaen Norvegia tribunalele sunt cele care decid valoarea literar\xc4\x83 a unei opere de art\xc4\x83, dar a mul\xc8\x9bumit pentru reclama primit\xc4\x83. \xc3\x8en leg\xc4\x83tur\xc4\x83 cu acest proces a scris un eseu, Istedenfor forsvarstale (\xc3\x8en locul discursului de ap\xc4\x83rare) \xc8\x99i mai multe articole \xc3\xaen ziare, \xc3\xaen care se \xc3\xaentreb\xc4\x83 cu ironie oare c\xc3\xa2te resurse trebuie s\xc4\x83 foloseasc\xc4\x83 sistemul juridic pentru a defini dac\xc4\x83 ceva este oper\xc4\x83 literar\xc4\x83 sau nu._NEWLINE_A scris \xc8\x99i o continuare a romanului, pe care l-a numit Uten en tr\xc3\xa5d II, care a fost publicat doar \xc3\xaen Danemarca (care avea legi mai liberale \xc3\xaen aceast\xc4\x83 privin\xc8\x9b\xc4\x83). \xc3\x8en acest roman procurorul procesului de la Oslo apare sub forma unui personaj u\xc8\x99or de ghicit.\n_START_SECTION_\nAnii din urm\xc4\x83\n_START_PARAGRAPH_\n\xc3\x8en ace\xc8\x99ti ani a scris mai multe piese de teatru, printre care Semmelweis (1968). Personajul principal este un medic la o maternitate din Viena unde rata mortalita\xc8\x9bii nou n\xc4\x83scu\xc8\x9bilor este anormal de mare. Semmelweis descoper\xc4\x83 c\xc4\x83 medicii nu se spal\xc4\x83 pe m\xc3\xa2ini suficient de bine, dar nu acept\xc4\x83 s\xc4\x83 fie contrazi\xc8\x99i de Semmelweis. Piesa se bazeaz\xc4\x83 pe \xc3\xaent\xc3\xa2mpl\xc4\x83ri reale care au avut loc la Viena \xc3\xaen sec. 18._NEWLINE_Apoi \xc3\xaencepe trilogia Bestialitetens historie (Istoria bestialit\xc4\x83\xc8\x9bii), \xc3\xaen care Frihetens \xc3\xb8yeblikk (Momentul libert\xc4\x83\xc8\x9bii) este prima carte, Krutt\xc3\xa5rnet (Turnul de praf de pu\xc8\x99c\xc4\x83) este a doua carte, iar Stillheten (Lini\xc8\x99tea) a treia. C\xc4\x83r\xc8\x9bile sunt mizantropice, iar tematica este inspirat\xc4\x83 din lucr\xc4\x83rile filosofului francez Michel Foucault. Aceste trei c\xc4\x83r\xc8\x9bi i-au luat lui Bj\xc3\xb8rneboe 25 de ani s\xc4\x83 le termine._NEWLINE_Ultimul s\xc4\x83u roman a fost Haiene (Rechinii) (1974), cu subtitlul \xe2\x80\x9eIstoria unui naufragiu\xe2\x80\x9d, \xc3\xaen care descrie voiajul unui t\xc3\xa2n\xc4\x83r matelot pe o barc\xc4\x83 cu p\xc3\xa2nze. Echipajul este un portret al omenirii, iar vasul (care va naufragia) poate fi comparat cu p\xc4\x83m\xc3\xa2ntul. Cartea a fost bine primit\xc4\x83 at\xc3\xa2t de c\xc4\x83tre publicul larg c\xc3\xa2t \xc8\x99i de critici. Dup\xc4\x83 aceea a scris doar articole de ziar \xc8\x99i piese de teatru._NEWLINE_\xc3\x8en anul 1975 a scris o poezie (publicat\xc4\x83 \xc3\xaen ziarul Dagbladet) numit\xc4\x83 \xe2\x80\x9eFarvel, bror alkohol!\xe2\x80\x9d (La revedere, frate alcool!) care a fost interpretat\xc4\x83 cum c\xc4\x83 s-ar fi l\xc4\x83sat de b\xc4\x83ut. De aceea, reporterul Haagen Ringnes, de la radioteleviziunea norvegian\xc4\x83 nu i-a dus nimic de b\xc4\x83ut c\xc3\xa2nd s-a dus s\xc4\x83-i ia un interviu \xc3\xaen 1976. Bj\xc3\xb8rneboe a fost extrem de sup\xc4\x83rat c\xc3\xa2nd a v\xc4\x83zut asta, \xc8\x99i Ringnes a trebuit s\xc4\x83 se duc\xc4\x83 s\xc4\x83 cumpere o sticl\xc4\x83 de whisky \xc3\xaenainte de a-i putea lua un interviu. La scurt timp dup\xc4\x83 acest episod Bj\xc3\xb8rneboe s-a sp\xc3\xa2nzurat pe data de 9 mai 1976."